**Διαδικασία χορήγησης ερευνητικών βραβείων Πανεπιστημίου Μακεδονίας**

Η ενεργοποίηση του θεσμού των ερευνητικών βραβείων στο Πανεπιστήμιο Μακεδονίας και η θέσπιση διαδικασίας για την απονομή τους, λαμβάνει υπόψη της τις εξής παραμέτρους/στόχους:

* αντιπροσώπευση όλων των ερευνητικών περιοχών χωρίς περιορισμούς
* βράβευση των δημοσιεύσεων που ανήκουν σε περιοδικά στο άνω 20% της κατάταξης
* ταξινόμηση των δημοσιεύσεων σε περιοδικά με αυτόματη ενημέρωση της κατάταξης αξιοποιώντας την κατηγοριοποίηση και τα ευρήματα της βιβλιογραφικής βάσης Scopus.
* αξιολόγηση των περιοδικών βάσει της στάθμισής τους στην επιστημονική περιοχή όπου ανήκουν, αντιμετωπίζοντας το πρόβλημα του διαφορετικού πλαισίου (pattern) δημοσιεύσεων και αναφορών στις διαφορετικές επιστημονικές περιοχές.
* τη στάθμιση της ταξινόμησης ενός περιοδικού σε πολλαπλές επιστημονικές περιοχές, σε περίπτωση που αυτό συμβαίνει (μέσος όρος)
* περιορισμό του συνολικού ποσού που θα διατίθεται για την ετήσια χρηματοδότηση του θεσμού ανάλογα με τις δυνατότητες της Επιτροπής Ερευνών

Α. Διαδικασία εύρεσης δημοσιεύσεων προς βράβευση

1. Ο εντοπισμός των δημοσιεύσεων μελών του Πανεπιστημίου σε επιστημονικά περιοδικά, για το ημερολογιακό έτος ενδιαφέροντος, θα γίνεται στα θεματικά πεδία της βάσης Scopus. Ως υποψήφια για βράβευση δημοσίευση ορίζεται κάθε δημοσίευση που στη βάση χαρακτηρίζεται ως ερευνητικό άρθρο (article) ή άρθρο επισκόπησης (review).
2. Για κάθε δημοσίευση, θα εντοπίζεται η ποσοστιαία κατάταξη (π.χ. άνω 5%) βάσει του CiteScore rank[[1]](#footnote-1) του αντίστοιχου περιοδικού εντός της θεματικής περιοχής όπου αυτό ανήκει. Σε περίπτωση κατηγοριοποίησης σε περισσότερες της μίας θεματικής περιοχής, θα λαμβάνεται υπόψη ο μέσος όρος των αντίστοιχων ποσοστιαίων κατατάξεων.

Β. Χορήγηση ερευνητικών βραβείων (κατανομή ποσών):

1. **Κατηγορία Α:** Ερευνητικό Βραβείο ύψους €3.200,00 λαμβάνουν οι δημοσιεύσεις σε περιοδικά που κατατάσσονται κατά μέσο όρο στα θεματικά πεδία της Scopus στο άνω 5% δηλ. (Μ.Ο. percentiles: έως και 95%).

2. **Κατηγορία Β:** Ερευνητικό Βραβείο ύψους €2.000,00 λαμβάνουν οι δημοσιεύσεις σε περιοδικά που κατατάσσονται κατά μέσο όρο στα θεματικά πεδία της Scopus στο επόμενο 15% δηλ. (Μ.Ο. percentiles: 94,9 έως και 80%).

3. **Κατηγορία Γ:** Ερευνητικό Βραβείο ύψους €800,00 λαμβάνουν οι δημοσιεύσεις σε περιοδικά που κατατάσσονται κατά μέσο όρο στα θεματικά πεδία της Scopus στο επόμενο 30% δηλ. (Μ.Ο. percentiles: 79,9 έως και 50%).


Η κατ’ αρχήν προκήρυξη της διαδικασίας χορήγησης ερευνητικών βραβείων θα στοχεύει στην κατανομή του ποσού σε δημοσιεύσεις των Κατηγοριών Α και Β. Σε περίπτωση ωστόσο που το διατιθέμενο ποσό από την Επιτροπή Ερευνών του Πανεπιστημίου δεν εξαντληθεί από τη χορήγηση βραβείων στις δημοσιεύσεις της Α και Β κατηγορίας, το Πανεπιστήμιο μπορεί να κατανείμει το υπολειπόμενο ποσό για βράβευση δημοσιεύσεων της κατηγορίας Γ.

Γ. Λοιπές διατάξεις/προϋποθέσεις:

1. Απαραίτητη προϋπόθεση αποτελεί η αναφορά του Πανεπιστημίου Μακεδονίας σε κάθε δημοσίευση, ως ο φορέας στον οποίο απασχολείται/ούνται ο/οι συγγραφείς της κάθε εργασίας. Κάθε συγγραφέας χαρακτηρίζεται επιλέξιμος εφόσον κατά την ημερομηνία υποβολής του άρθρου προς δημοσίευση στο εκάστοτε περιοδικό, είχε εργασιακή σχέση οποιασδήποτε μορφής με το Πανεπιστήμιο Μακεδονίας (συμπεριλαμβανομένης της σύμβασης έργου) είτε ήταν φοιτητής/φοιτήτρια σε οποιοδήποτε κύκλο σπουδών, συμπεριλαμβανομένης της μεταδιδακτορικής έρευνας.
2. Το χορηγούμενο ποσό μοιράζεται ισόποσα ανάλογα με τον αριθμό των συγγραφέων, με τον περιορισμό της προηγουμένης παραγράφου, ανάλογα με τη συμμετοχή τους στο συνολικό αριθμό των συγγραφέων κάθε άρθρου. Παράδειγμα: για ένα άρθρο της A κατηγορίας με 3 συν-συγγραφείς, δύο από το Πανεπιστήμιο Μακεδονίας και έναν εκτός του Πανεπιστημίου, το προς διανομή ποσό για τα δύο μέλη ΔΕΠ του Πανεπιστημίου Μακεδονίας θα ανέλθει στα 2/3 των €3.200,00 και θα μοιραστεί σε δύο ισόποσα μέρη των €1.066,67 για τον κάθε έναν από αυτούς τους δύο.
3. Σε περίπτωση που ο δικαιούχος συγγραφέας αναφέρει περισσότερους του ενός οικείους φορείς (affiliations) στη βραβευόμενη δημοσίευση, το αναλογούν ποσό θα διαιρείται δια του αριθμού των φορέων (affiliations). Αν, για παράδειγμα, συγγραφέας δικαιούται με βάση όσα αναφέρονται στην προηγούμενη παράγραφο ποσό ύψους 1,000€ και αναφέρει 2 οικείους φορείς (π.χ. Πανεπιστήμιο Μακεδονίας και ένα ακόμη Πανεπιστήμιο) θα λαμβάνει ερευνητική επιχορήγηση της τάξης των €500.
4. Η κατανομή του εκάστοτε προς ενίσχυση της έρευνας μέσω της, εν λόγω, δράσης σχετικού ποσού, γίνεται ξεκινώντας από την πρώτη κατηγορία περιοδικών προχωρώντας σταδιακά στις δημοσιεύσεις των επομένων κατηγοριών, εφόσον μέρος του συνολικού ποσού παραμένει αδιανέμητο. Αν το προς διανομή ποσό δεν αρκεί για την ενίσχυση όλων των άρθρων μίας συγκεκριμένης κατηγορίας, τότε αυτό μοιράζεται σε ίσα μέρη, τόσα όσα και ο αριθμός των προς βράβευση (ενίσχυση) επιστημονικών δημοσιεύσεων.
5. Τα μέλη του Πανεπιστημίου που αιτούνται χρηματικής ενίσχυσης οφείλουν να έχουν καταθέσει στο ιδρυματικό αποθετήριο του Πανεπιστημίου την αντίστοιχη δημοσίευση, δηλαδή, το τελικό χειρόγραφο σε ψηφιακή μορφή (postprint).
6. Ειδικότερα για τα μέλη ΔΕΠ ισχύουν επιπλέον οι παρακάτω προϋποθέσεις:

α. Να έχουν ενημερωμένη την καταχώρισή τους στον ιστότοπο του Πανεπιστημίου με το σύνολο των δημοσιεύσεών τους και το βιογραφικό τους σημείωμα.

β. Να έχουν υποβάλει το Απογραφικό Δελτίο Μέλους Εκπαιδευτικού Προσωπικού για το τελευταίο ακαδημαϊκό έτος αναφοράς.

1. Ο δείκτης CiteScore (Scopus) υπολογίζει τον μέσο αριθμό αναφορών που έχουν ληφθεί σε ένα ημερολογιακό έτος από όλα τα άρθρα του περιοδικού που έχουν δημοσιευτεί κατά τα προηγούμενα τρία έτη [↑](#footnote-ref-1)